Staat vra lewenslank vir PackhamRob Packham in die hof. Foto: Armand Hough/African News Agency(ANA) Die staat het versoek dat Rob Packham tot lewenslange tronkstraf gevonnis word vir die moord op sy vrou. “Die beskuldigde het haar bloot uit sy lewe verwyder aangesien sy heel moontlik nie meer ingepas het by wat hy gesoek het nie,” het senior staatsaanklaer Susan Galloway Maandag in die Wes-Kaapse hooggeregshof aangevoer. Packham is op 20 Mei skuldig bevind aan die moord op sy vrou, Gill, sowel as op aanklagte van dwarsboming van die gereg. Volgens Galloway moet Packham tot lewenslange tronkstraf gevonnis word aangesien die “oorledene wreed met ŉ stomp voorwerp aangeval is” in haar eie huis en deur haar eie man. Die beskuldigde het volgens Galloway ook nie “oop kaarte met die hof gespeel nie en was daar nie ŉ skynbare motief nie”. Hy het sy vrou se pogings om hul huweliksprobleme uit te stryk ondermyn deur voort te gaan met sy buite-egtelike verhouding. Galloway het gesê die slagoffer-impakverslae deur Gill se twee susters het Gill beskryf as ŉ vriendelike omgeemens. Haar dogter, Kerry Meyer (28), het ook aan die hof gesê dat al die familielede berading moes ondergaan weens die impak van haar dood. Rob Packham in die hof. Foto: Armand Hough/African News Agency(ANA) Craig Webster, Packham se regsverteenwoordiger, het egter aangevoer sy kliënt moet nie tot meer as 12 jaar tronkstraf gevonnis word nie, al het hy toegegee die misdaad is ernstig. Hy het as redes hiervoor aangevoer dat Packham 58 jaar oud is, ŉ eerste oortreder is en in die verlede geen bedreiging vir die samelewing ingehou het nie. “Die beskuldigde het in die verlede gewys hy is ŉ produktiewe en nuttige lid van die samelewing.” Webster het gesê die oortreding is nie met voorbedagte rade gepleeg nie, maar dat dit eerder in die hitte van die oomblik plaasgevind het. Volgens Webster is daar ook geen bewyse dat die moord beplan is nie. Hy het gesê Packham se oudste dogter, Kerry, het ook getuig dat hy ŉ omgeeman en liefdevolle pa is en dat hy as vredemaker in die gesin opgetree het. Sy het die hof om genade gepleit en versoek dat haar pa nie tot lewenslange tronkstraf gevonnis word nie sodat hy eendag deel van sy kleinkinders se lewe kan wees. Packham sal Woensdag gevonnis word.